চন্দন আনোয়ার তাঁর গল্পে তরুণ সমাজের সদর্থক অবদানকে শিল্পরূপ দিলেও তাদের নৈতিক অবক্ষয়কে উপেক্ষা করেননি। যেমন, অধ্যাপক জামিল, তাঁর স্ত্রী ও একমাত্র সন্তান বিজয়কে নিয়ে ‘মৃত্যু অথবা ঘুম’ গল্পের আখ্যান। বাবা-মায়ের স্বপ্ন কলেজপড়ুয়া বিজয় ডাক্তার হবে। কিন্তু বিজয় বখে যায়। সে ডাকাতি করতে গিয়ে গণপিটুনিতে মারা যায়। লাশ আছে মর্গে। মা ছেলের শোকে জ্ঞানহীন পড়ে আছে ঘরের মেঝেতে। হার্টের রোগী জামিলও স্বপ্নহারা, বুকভাঙা বিপর্যস্ত – মৃতপ্রায় অথবা চিরনিদ্রায় বিলীন। চন্দনের মৃত্যুবিষয়ক আরো দুটি সফল গল্প ‘ইচ্ছা মৃত্যু’ ও ‘মৃত্যুবিষয়ক কবিতাপ্রেমী’। উঠতি বয়সের নবীন নেতাদের নারীলিপ্সার গোপন ভয়াবহ চিত্র ‘গিরগিটি ও একজন মেয়ে’ গল্পে বিধৃত। গিরগিটি দেখলে অনেকেই আতঙ্কিত হয়। সুন্দরী তরুণী যখন লম্পট নেতাদের ভোগের শিকার হয়, তখন সে সভ্য মানবিক পুরুষকে দেখলেও ভয়ে কুঁকড়ে যায়। হাজিবাড়ির একমাত্র ছেলে জামালকে নিয়ে বাবা-মায়ের বড় শখ ঢাকঢোল পিটিয়ে রাজরানি বউ ঘরে আনবে। কিন্তু সে সুখ-স্বপ্ন বিফলে যায়। জামাল এক মেয়েকে নিয়ে ঘরে ওঠে। সে-মেয়েই সম্ভ্রম হারিয়ে আতঙ্কিত। পুরুষ দেখলেই কান্নায় ভেঙে পড়ে। জামাল বলে, ‘বিছানায় চিত হয়ে শুয়ে হাত-পা ছুড়ে ভয়ানক শব্দ করে চিৎকার করে – আমাকে বিশ্বাস করো! আমি ওদের মতো হিংস্র নই! আমি ওদের মতো শকুন নই! আমি ওদের মতো কুকুর নই! আমি মানুষ! আমি মানুষ!!’ (পৃ ৬৩) মেয়েটি করুণ চোখে জামালের দিকে চেয়ে, ‘ওড়নাটাকে একগোছা দড়ির মতো প্যাঁচিয়ে হাতে নিল।’ গাল্পিক চন্দন জানান দেন, এই সমাজ মেয়েটিকে বাঁচতে দিলো না।